Gateetee Lefapha la go Reka Dilo lekaleng la Dominican Republic le ile la ikgokaganya le dikhamphani tšeo le tlwaetšego go reka dijo go tšona. Ka baka leo, go ile gwa rekwa reise, dinawa le dijo tše dingwe tša dikhilograma tša ka godimo ga tše 6 800 gomme tša romelwa Haiti ka 2:30 ya masa ka Labone, January 14. E bile go bonagala yeo e be e le thoto ya mathomo ya tlhakodišo go tšwa nageng e šele go fihla mollwaneng woo. Ka morago lona letšatšing leo, dingaka tše dingwe tše tharo tša go tšwa Dominican Republic di ile tša tšea leeto la diiri tše šupago la go ya lekaleng la Haiti. Di ile tša fihla bošego, eupša go e na le gore di ye go robala, di ile tša leba go batho bao ba gobetšego gomme tša šoma go fihlela bošegogare. Letšatšing le le latelago, dingaka tše dingwe tše nne le baoki ba bane ba be ba gorogile Dominican Republic. Go ile gwa dirwa diophareišene ka tlase ga maemo a thata kudu, go dirišwa diphapoši tša motšwa-o-swere tšeo di bego di hlomilwe Holong ya Kopano. Bekeng e latetšego, sehlopha se sa batho ba 12 se ile sa alafa batho ba ka godimo ga 300 bao ba gobetšego.